b'\n_START_ARTICLE_\nJaro Novak\n_START_SECTION_\n\xc5\xbdivljenje in delo\n_START_PARAGRAPH_\nPo osnovni \xc5\xa1oli v Ljubljani je do 1962 obiskoval osemletno Klasi\xc4\x8dno gimnazijo. V letih 1962-1963 je \xc5\xa1tudiral re\xc5\xbeijo na Akademiji za gledali\xc5\xa1\xc4\x8de, radio, film in televizijo v Ljubljani in 1963-1965 svetovno knji\xc5\xbeevnost in literarno teorijo na Filozofski fakulteti v Ljubljani. \xc5\xa0olanje je prekinil zaradi slu\xc5\xbeenja voja\xc5\xa1kega roka v \xc4\x8crni gori (1965-1966), po vrnitvi pa je nadaljujeval \xc5\xa1tudij komparativistike._NEWLINE_Od leta 1967 je zaposlen kot novinar in fotoreporter ter urednik in lektor pri razli\xc4\x8dnih \xc4\x8dasopisih, ob\xc4\x8dasno tudi zunanji sodelavec zalo\xc5\xbeb in agencij. Redno je dejaven kot pedago\xc5\xa1ko usmerjajo\xc4\x8d lektor za izbolj\xc5\xa1anje sloven\xc5\xa1\xc4\x8dine v podjetjih in ustanovah (Ljubljanska banka, Mercator, Sava ...) V za\xc4\x8detku 70. je bil tudi vzgojitelj v dija\xc5\xa1kem domu GP Tehnika in urednik internega glasila GP Tehnika. V letih 1967-1973 je bil sodelavec In\xc5\xa1tituta za literarne vede pri SAZU. Kot fotograf je sodelavec oblikovalcev v Studiu Vipotnik. Po letu 1980 se je preselil na hribovsko doma\xc4\x8dijo v Dra\xc5\xbego\xc5\xa1e, leta 1989 ustanovil svojo zalo\xc5\xbebo in delal kot samostojni prevajalec in publicist do upokojitve. V letu 2000 se je naselil na Dolenjskem v bli\xc5\xbeini \xc4\x8cate\xc5\xbea ob Savi._NEWLINE_Prvi prevodi so iz 70. let, najve\xc4\x8d pa jih je naredil v 80. in 90., iz nem\xc5\xa1\xc4\x8dine, srb\xc5\xa1\xc4\x8dine, novogr\xc5\xa1\xc4\x8dine. Prevajal Hesseja, Kleista, Penzoldta, Roberta Walserja (izdane tudi v svoji zalo\xc5\xbebi PAN od 1989-1999), Kazantzakisa po izvirniku, Izraelca Amosa Oza, ... Veliko prevodov je naredil za radijski program Ars (Kierkegaard, Oe. von Horvath, Bertolt Brecht, G. Grass, ...), sodeloval je pri (Na\xc5\xa1ih) Razgledih in drugih literarnih \xc4\x8dasopisih. Hkrati je objavljal publicistiko o knji\xc5\xbeevnih delih in piscih. Zaradi humornih in satiri\xc4\x8dnih objav je bil leta 1965 tudi obsojen. v letu 1965 je objavil v Problemih prozni triptih.\n_START_SECTION_\nPriznanja\n_START_PARAGRAPH_\nZa \xc4\x8dasopisno uredni\xc5\xa1ko delo je leta 1986 na predlog Dru\xc5\xa1tva novinarjev Slovenije prejel jugoslovansko nagrado v Vukovarju, za prevod romana Bo\xc5\xbeji ubo\xc5\xbeec Nikosa Kazantz\xc3\xa1kisa iz gr\xc5\xa1\xc4\x8dine pa leta 2002 Sovretovo nagrado.'